Sassa sal afgekeurde Covid-19-aansoeke heroorweeg | Maroela Media
Die Suid-Afrikaanse Agentskap vir Maatskaplike Sekerheid (Sassa) sal afgekeurde Covid-19-aansoeke hersien en bepaal waarom dit verwerp is.
Paseka Letsatsi, woordvoerder van Sassa, het in 'n verklaring gesê die hoë getal afgekeurde aansoeke het vrae laat ontstaan en Sassa het besluit dit sal deugsaam wees om die aansoeke eers te heroorweeg voor dit aan 'n appèlproses onderwerp word wat duur en tydrowend sal wees.
"Byna 50% van aansoeke het vroeg in Junie nie gekwalifiseer volgens die kriteria nie. Meer as 70% van die afgekeurde aansoeke het óf WVF-voordele ontvang of daarvoor gekwalifiseer, aldus die databasis wat Sassa gebruik het om deur die aansoeke te sif," het Letsatsi verduidelik.
"Sassa het gevolglik besluit om 'n bygewerkte databasis te versoek om die afgekeurde WVF-sake te hersien, in plaas daarvan dat die betrokke aansoekers appèl moet aanteken."
Uit dié proses het dit aan die lig gekom dat 85% van die WVF-sake wat vroeër nie goedgekeur is nie, eintlik kwalifiseer. "Dit moes goedgekeur gewees het en die persone word individueel in kennis gestel waar 'n gunstige besluit geneem is. Elke betrokke persoon sal 'n SMS ontvang wat versoek dat hulle bankbesonderhede moet verskaf. Dit is belangrik om so vinnig as moontlik op die SMS te reageer en op die skakel klik wat verskaf word."
Letsatsi het gesê persone, wie se aansoeke goedgekeur word, moet nie die skakel met enigiemand anders deel nie, omdat elke skakel met 'n spesifieke ID-nommer verbind word vir vertroulikheidsredes.
Meer as twee en 'n half miljoen aansoekers het reeds 'n betaling ontvang van die meer as 3,2 miljoen persone wat aansoek gedoen het vir die Covid-19-toelaag.
Sassa werk ook saam met die departement van maatskaplike ontwikkeling om die proses te finaliseer waarvolgens persone appèl kan aanteken indien hulle voel dat hul aansoeke onregverdig afgekeur is. Die proses sal binnekort op die webwerf https://www.sassa.gov.za/ beskikbaar wees.
algehele afsondering Sassa
Ek het in Mei maand aansoek gedoen en geld eers 22ste Junie ontvang.Het toe probeer aansoek doen vir Junie,dit wys ek het klaar aansoek gedoen.Wonder net wnr ek dan nou kan aansoek doen weer vir Junie.En hulle sē mens kan elke maand aansoek doen,help veel as hulle 4 weke vat om te betaal